钦定古今图书集成/明伦汇编/官常典/第671卷 > 说苑 > 《正谏》
## 钦定古今图书集成/明伦汇编/官常典/第671卷 > 说苑 > 《正谏》

《易》曰：“王臣蹇蹇，匪躬之故。”人臣之所以蹇蹇为难，而
谏其君者，非为身也，将欲以匡君之过，矫君之失也。
君有过失者，危亡之萌也。见君之过失而不谏，是轻
君之危亡也。夫轻君之危亡者，忠臣不忍为也。三谏
而不用则去，不去则身亡。身亡者，仁人所不为也。是
故谏有五：一曰正谏，二曰降谏，三曰忠谏，四曰戆谏，
五曰讽谏。孔子曰：“吾其从讽谏矣乎？”夫不谏则危君，
固谏则危身，与其危君宁危身，危身而终不用，则谏
亦无功矣。智者度君权时，调其缓急而处其宜，上不
敢危君，下不以危身，故在国而国不危，在身而身不
殆。昔陈灵公不听泄冶之谏而杀之，曹羁三谏，曹君
不听而去。《春秋序义》虽俱贤而曹羁合礼。